CAMERA  DEPUTAŢILOR

Comisia pentru muncă şi protecţie socială 



Nr. 27/034/24 martie 2003
RAPORT

asupra propunerii legislative pentru completarea Legii nr. 19/2000 privind sistemul public de pensii şi alte drepturi de asigurări sociale

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea Legii nr. 19/2000 privind sistemul public de pensii şi alte drepturi de asigurări sociale, trimisă cu adresa nr. 500 din 3 februarie 2003.


La întocmirea prezentului raport, Comisia a avut în vedere avizul primit de la Consiliul Legislativ, punctul de vedere al Guvernului şi avizele de la următoarele comisii:

1. Comisia pentru buget, finanţe şi bănci;

2. Comisia juridică, de disciplină şi imunităţi;

Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor organice, conform prevederilor art.72 alin.(3) din Constituţia României.

Propunerea legislativă are ca obiect de reglementare completarea Legii nr. 19/2000 privind sistemul public de pensii şi alte drepturi de asigurări sociale cu o dispoziţie care prevede includerea în drepturile de asigurări sociale a unei indemnizaţii lunare brute de 1 milion de lei pentru persoanele care deţin titlul ştiinţific de doctor, cu excepţia membrilor Academiei Române.  

1. Comisia propune plenului respingerea propunerii legislative pentru următoarele motive:

2. Propunerea legislativă încalcă principiul contributivităţii care stă la baza stabilirii pensiei. Indemnizaţiile de asigurări sociale prevăzute de art. 98 din Legea nr. 19/2000 se suportă din bugetul asigurărilor sociale de stat, se stabilesc în raport cu stagiul de cotizare în sistemul public, iar cuantumul lor se determină potrivit bazei de calcul prevăzută de art. 99 din aceeaşi Lege, ce cuprinde veniturile pentru care se datorează contribuţia de asigurări sociale. Indemnizaţiile se asigură doar pentru riscuri asigurate.

3. De asemenea, propunerea legislativă contravine prevederilor art. 7 alin (3) din Legea nr. 19/2000 prin care se stipulează că “În sistemul public asiguraţii nu pot beneficia concomitent de două sau mai multe prestaţii de asigurări sociale”. 

4. Potrivit art. 6 din Ordonanţa de urgenţă a Guvernului nr. 6/1998 privind majorarea salariilor personalului din unele instituţii publice, republicată, “personalul care deţine titlul ştiinţific de doctor şi îşi desfăşoară activitatea în instituţiile (unităţile) prevăzute la art. 1, precum şi în unităţile de cultură, în domeniul în care a obţinut acest titul, beneficiază de un spor pentru titlul ştiinţific de 15% din salariul de bază”. În această situaţie, pentru persoanele care s-au pensionat după data intrării în 

vigoare a Ordonanţei de urgenţă nr. 6/1998, la stabilirea bazei de calcul a pensiei s-a avut în vedere şi  această sumă pentru care s-a contribuit la bugetul asigurărilor sociale de stat.

4. Salariaţii care au avut o contribuţie deosebită în domeniul ştiinţei, culturii, artei, sportului, recunoaştere dobândită şi prin acordarea titlului de doctor, pot primi la vârsta pensionării o indemnizaţie de merit conform Legii nr. 118/2002 pentru instituirea indemnizaţiei de merit. 
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 20 martie 2003, Comisia propune respingerea acesteia cu 10 voturi pentru şi 4 voturi împotrivă.
PREŞEDINTE,



SECRETAR,

Smaranda DOBRESCU


Pavel TODORAN

Întocmit, 

Expert Sorina Steliana SZABO

4

